# Kronos ry:n toimintasuunnitelma 2011

Kronos ry on tänä vuonna 66 vuotta täyttävä Suomen ja pohjoismaiden historian ja yleisen historian opiskelijoiden ainejärjestö. Oppiaineet kuuluvat Humanistisen tiedekunnan Filosofian, historian, kulttuurin ja taiteiden tutkimuksen -laitokseen. Kronoksen järjestämien opiskelijatapahtumien lisäksi suuri paino on asetettu opiskelijoiden edunvalvonnalle, jota harjoitetaan niin oppiaineryhmän, laitoksen kuin tiedekunnankin tasolla. Tänä vuonna edunvalvonta keskittyy erityisesti tiedekunnassa käynnissä olevaan opetuskokonaisuusuudistukseen, kuitenkaan muita asioita unohtamatta. Oppiaine hyväksyy vuosittain noin 40 uutta opiskelijaa, joista lähes kaikki liittyvät ainejärjestöömme. Jäsenmäärä on tällä hetkellä 268, minkä meille kertoo sekä sähköisenä, että fyysisenä kopiona ylläpidettävä jäsenrekisteri.

Kronoksen toteuttavana elimenä toimii 15-jäseninen hallitus ja viime vuonna aloitetun käytännön mukaan virkailijakunta, joka on tänä vuonna yhdeksänhenkinen. Jokainen hallituksen jäsen ja virkailija vastaa omasta toimialastaan ja siinä järjestettävästä toiminnasta. Tänä vuonna Kronoksen hallitus ja virkailijakunta on kokeiluluontoisesti jaettu kolmeen sektoriin, jotka käyvät kukin tahollaan läpi jäsentensä suunnittelemaa toimintaa. Taloussektoriin kuuluvat taloudenhoitajan lisäksi ne hallituksen jäsenet ja virkailijat joiden toimialassa on erityisesti talousasioihin liittyvää vastuuta, kuten astiasto-, tuote- ja tilavastaavat. Suhdesektorissa toimivat suhdevastaavan lisäksi niiden toimialojen vastaavat, joiden perustoimintaa on ylläpitää suhteita eri suuntiin kuten työelämävastaava ja alumnivastaava. Kolmas sektori on tapahtumasektori, johon kuuluvat ne toimialat, joiden luonne on on ennen kaikkea tapahtumallinen. Eli siihen luonnollisesti tapahtumavastaavat, mutta myös esimerkiksi kulttuuri- ja liikuntavastaava kuuluvat tähän sektoriin. Sektoreiden tarkoituksena on laajentaa yksittäisten toimijoiden näkemystä joskus kapeidenkin toimialajakojen yli. Lisäksi usealla toimialalla on tukenaan toimikunta, jonka kanssa suunnitella ja toteuttaa toimintaansa.

Tällä hetkellä järjestössä toimii juhla-, liikunta-, kulttuuri-, vuosijuhla-, pääsykoeopas-, ympäristö- ja historiatoimikunta sekä järjestölehti Kronikan toimituskunta. Kronoksen toimikuntia johtavat kunkin toimialan vastaavat ja ne on koettu hyväksi tavaksi saada toimintaan mukaan kronoslaisia myös hallituksen ja virkailijakunnan ulkopuolelta. Kronoksessa toimii myös kolme kerhoa: pullakerho, näytelmäkerho ja pelikerho. Pullakerho on kerho käsitöistä ja leivonnasta kiinnostuneille jäsenille ja siitä on ollut korvaamaton apu järjestölle erilaisten tapahtumien tarjoiluita järjestettäessä. Näytelmäkerho järjestää esityksiä moniin Kronoksen tapahtumista ja pelikerho tarjoaa hyvän mahdollisuuden tutustua järjestön jäsenistöön rauhallisen illanistumisen kautta. Kaiken kaikkiaan Kronoksen toimikunnissa ja kerhoissa toimii aktiivisesti useita kymmeniä kronoslaisia.

Kerhojen lisäksi Kronoksessa toimii tänä vuonna myös kaksi opintopiiriä, keskiaikaopintopiiri ja historiatoimikunnan keväällä järjestämä opintopiiri, josta löytyy tarkempaa tietoa alempaa. Keskiaikaopintopiiri on keskiajasta kiinnostuneille, erityisesti tutkielmia tekeville opiskelijoille suunnattu opintopiiri. Opintopiirissä opiskelijat saavat kommentteja ja kehitysehdotuksia keskeneräisistä teksteistään ja pitävät alustuksia tutkimusaiheistaan. Lisäksi opintopiiriin kutsutaan opiskelijoiden kiinnostuksen mukaan henkilökunnan jäseniä luennoimaan. Kronoksen internetsivuille tullaan vuoden aikana koostamaan ohjeet opintopiirien perustamiseen ja Kronos tukee opintopiirien perustamista auttamalla kokoontumistilojen hankinnassa ja muussa käytännön toteuttamisessa. Opintopiirien lisäksi Kronos tukee jäsentensä opiskelua myös internetsivuille kootulla tietopaketilla yleisimmistä opiskeluun liittyvistä kysymyksistä ja tenttikysymysarkistolla.

Seminaarien järjestäminen oli viime vuonna uudelleenherätetty toimintamuoto, joka on ollut mielenkiintoinen lisä toimintaan ja suosittua järjestön keskuudessa. Seminaaritoiminnassa on tarkoitus esitellä yliopistolla tehtävää tutkimusta johonkin yleisempään teemaan liittyen. Vuoden 2011 ensimmäinen seminaari on Historiaseminaari, joka toteutetaan yhteistyössä muiden historia-aineiden opiskelijajärjestöjen kanssa. Syksyllä järjestetään Opiskelijaseminaari, jossa opiskelijat esitelmöivät tutkimusaiheistaan. Lisäksi Kronoksen ehdottamana on jo keskusteltu Humanisticumin kanssa mahdollisuudesta järjestää syksyn fuksiviikkojen yhteydessä yleishumanistinen seminaaritapahtuma, jossa tutustua sekä tiedekunnan piirissä tarjottavaan kokonaiskirjoon että toisiin opiskelijoihin tavanomaista akateemisemmassa ympäristössä.

Yhtenä vuoden suurimmista tapahtumista on, sekin perinteeksi muodostunut, opintomatka, joka suuntautuu tänä vuonna Berliiniin. Opintomatka järjestetään yhteistyössä historian oppiaineiden kanssa, ja ohjelmaan kuuluu muun muassa museovierailuja. Jokainen matkalle osallistuva opiskelija pitää alustuksen jostain matkakohteen historiaan liittyvästä aiheesta. Alustus ja aktiivinen osallistuminen matkan akateemiseen antiin palkitaan 3 opintopisteellä. Matkalle lähtee 30 opiskelijaa, ja sen opiskelijajärjestäjinä toimivat fil. yo:t Ari-Santeri Talja ja Henri Hannula. Matkan järjestäjänä oppiaineryhmän henkilökunnan puolesta toimii dos. Ilkka Levä.

Viime vuoden puolipyöreiden jälkeen järjestömme on aika rauhoittua vuosijuhlien osalta ja järjestää 66. toimintavuotenamme 120 hengen vuosijuhlat. Vuosijuhlille osallistuu tänäkin vuonna järjestömme nykyisten jäsenten lisäksi entisiä jäseniä, laitoksen henkilökuntaa ja kutsuvieraita. Myös yhteistyöjärjestöiltä on totuttu näkemään aktiivista osallistumista vuosijuhlillemme.

Kronos pitää yllä hyviä yhteyksiä moneen muuhun yliopistomaailmassa toimivaan järjestöön. Läheisimpänä yhteistyökumppanina on edelleen sisarjärjestö ruotsinkielisen historian opiskelijoiden Historicus rf, mutta myös tiedekuntajärjestö Humanisticumiin pidetään aina vain tiiviimpää yhteyttä. Humanisticumin kautta on helppo pitää yhteyttä muihin humanistisen tiedekunnan järjestöihin kuten Fibula ry:een, Siula ry:een, Saga ry:een ja SUB ry:een, joiden kaikkien kanssa onkin jo sovittu yhteistä toimintaa. Myös uusia yhteistyökumppaneita pyritään aktiivisesti hankkimaan tiedekuntajärjestön uudenlaisiin tapahtumiin osallistumalla.

Oman tiedekunnan ulkopuolella yhteistyötä tehdään erityisesti muiden historia-aineiden järjestöjen kanssa. Valtiotieteellisen tiedekunnan poliittisen historian opiskelijoiden Polho ry ja talous- ja sosiaalihistorian opiskelijoiden Taso ry ovat läheisiä yhteistyökumppaneita ja oppiaineiden välistä rajaviivaa pyritään hämärtämään yhtäältä uusien opiskelijoiden integroimiseen pyrkivän ja toisaalta opintoasioihin liittyvän yhteistyön määrää kasvattamalla. Historian opiskelijoiden liiton, HOL:n, kautta voidaan ylläpitää suhteita muiden kaupunkien historian ainejärjestöihin ja HYAL:n kautta on löydetty myös yllättävämpiä yhteistyökumppaneita kuten Resonanssi ry, jonka kanssa järjestetään ystävyyssitsit helmikuussa. HYAL:n kautta on myös sovittu työvoimavaihdoista tapahtumissa Limes ry:n kanssa. Kansainvälisten yhteyksien järjestämiseksi olemme läheisessä yhteistyössä ISHA-Helsingin (International Students of History Associationin Helsingin osaston) kanssa.

Ympäristöystävällisyys on yksi Kronoksen toiminnan tärkeistä teemoista. Koska suurin osa ympäristöystävällisestä toiminnasta, kierrätys, lajittelu ja hankinnat, kytkeytyy käyttämiimme tiloihin, on yhteystyö Humanisticum ry:n kanssa erittäin tärkeää. Kronos on toiminnassaan sitoutunut noudattamaan HYY:n ympäristöohjelman 2011-2015 näkökohtia. Järjestöllämme on lisäksi käytössä vuonna 2007 luotu ympäristösuunnitelma, mutta muutto yhteisiin klusteritiloihin on tehnyt siitä osittain vanhentuneen. Sen vuoksi ympäristösuunnitelma tullaan tänä vuonna päivittämään.

Kronoksen 100 hengen astiastosta vastaa tänä vuonna kaksi virkailijaa. Astiastolla on suuri merkitys järjestömme ympäristöystävällisyydelle, koska se vähentää järjestömme tarvetta kertakäyttöastiastoille. Astiastoa käytetäänkin runsaasti Kronoksen omissa tapahtumissa, mutta lisäksi sitä vuokrataan muille HYY:n piirissä toimiville järjestöille. Astioiden vuokraaminen on ollut kannattavaa toimintaa ja kattaakin suurimman osan järjestömme omatoimisesta varainhankinnasta. Tänä vuonna astiaston säilytysmenetelmää pyritään parantamaan, jotta ahtaanpuoleisen humanistiklusterin tiloista ei jouduttaisi käyttämään niin suurta osaa varastointiin.

Kronos pyrkii toiminnassaan täyttämään mahdollisimman monen jäsenensä toivomukset. Tapahtumia pyritään järjestämään laajalla kirjolla, jottei kenenkään tarvitsisi tuntea oloaan ulkopuoliseksi, vaan tuntisivat järjestön hyödylliseksi ja heille itselleen mielekkääksi. Järjestöllä on toki myös jäsenistölle vähemmän näkyvä puolensa edunvalvonnassa ja yliopiston hallinnossa toimimisessa, mutta ensisijaisesti järjestön toiminnan tulee pohjautua jäsenistön toiveisiin ja heidän esittämiensä toimintamuotojen toteuttamiseen. Kronos on aina ollut innokas toteuttamaan jäseniltään saamia ehdotuksia, eikä tähän ole myöskään tulossa muutosta!

Esa Tiusanen

Puheenjohtaja

Mari Kyllönen

Varapuheenjohtaja

## Alumnitoiminta

Kronoksen alumnitoiminta alkoi vuonna 2009 ja puolessatoista vuodessa olemme luoneet sille varsin hyvän pohjan. Vuonna 2011 toimintaa jatketaan hyväksi koetulla tavalla eli järjestämme tapaamisia alumnien ja nykyopiskelijoiden kesken. Alumneja pyydetään puhujiksi työelämätilaisuuksiin ja haastattelemme heitä sekä Kronikkaan että Historiatoimikunnan projekteihin. Alumnivastaava toimii siis tiiviissä yhteistyössä muiden virkailijoiden ja hallituslaisten kanssa.

Vuonna 2011 perustamme alumneille oman sähköpostilistan, jonka avulla yhteydenpito heihin helpottuu. Lisäksi tiivistämme myös yhteistyötä tiedekunnan ja laitoksen kanssa osallistumalla keväällä järjestettävien alumnitapahtuman 6.2. ja Tieteen päivän 20.5. järjestelyihin. Kronos järjestää itse syksyllä yhden suuren alumnitapaamisen.

Alumnivastaava
Sanna Supponen

## Arkisto ja jäsenmatrikkeli

Arkisto- ja matrikkelivastaavan toimeen kuuluu Kronoksen arkiston ja jäsenluettelon ylläpitäminen. Ajantasaisen arkistoinnin lisäksi vastuualueeseen kuuluu vanhojen arkistojen järjestäminen ja matrikkelivastaavana jäsenistön kirjaaminen jäsenrekisteriin.

Tänä vuonna keskitytään erityisesti Kronoksen kuva-arkiston luomiseen ja järjestämiseen. Vanhoista paperikuvista digikuviin siirtyminen on luonut tilanteen, jossa jäsenistöllä on tapahtumista entistä enemmän kuvia, mutta digikuvien arkistointia ei ole vielä toistaiseksi järjestetty. Tavoitteena on saada arkistoitua valokuvia nimenomaan muutaman viimeisimmän vuoden ajalta.

Arkisto- ja matrikkelivastaava
Aino Kuhmonen

## Historiatoimikunta

Kronos ry:n Historiatoimikunta on perustettu uudelleen ja tänä vuonna toiminta aloitetaan kokonaan uusin toimintamuodoin. Historiatoimikunnan tavoitteena on kerätä Kronosta koskevaa muistitietoa myöhempää käyttöä silmälläpitäen. Aineiston keräämiseen tullaan käyttämään ainakin entisten kronoslaisten haastatteluja, mutta mahdollisesti myös muita tiedonkeruumenetelmiä, kuten kyselylomakkeita.

Alkukevääseen sijoittuvan suunnitteluvaiheen aikana projektin käytännön toteutusta pohditaan toimikuntalaisten kesken sekä yhdessä oppiaineryhmän henkilökunnan kanssa. Neljännessä periodissa aloitetaan varsinainen toteutus opintopiirimuotoisena työskentelynä. Toimikunnan työ tässä muodossa jatkuu tarvittaessa vielä syyslukukaudella. Opintopiirin jäsenet voivat saada käytännön työstä eli haastattelujen teosta opintopisteitä. Tehdyt haastattelut talletetaan ja litteroidaan myöhempää käyttöä varten; saatua aineistoa hyödynnetään jatkossa historiikin täydentämisessä ja muussa historiallisessa tutkimuksessa.

Koko projektin tärkein tavoite on kerätä monipuolista muistitietoa koskien Kronoksen historiaa. Aineiston kattavuuden vuoksi onkin tärkeää, että haastateltaviksi saadaan eri aikoina historiaa opiskelleita ihmisiä, joilla on erilaisia kokemuksia Kronoksen toiminnasta.

Elina Maaniitty
Historiatoimikunnan puheenjohtaja

## Juhlatoiminta

Kronoksen juhlatoiminta aloitetaan 27.1 järjestettävillä kaudenavajaisjuhlilla Uuden ylioppilastalon Alina-salissa. Näissä juhlissa teemana on sininen. Juhlatoimintavastaavat ovat myös organisoimassa historia-seminaarin jatkoja humanistiklusterissa 28.1.Yhteinen haalarimerkkien ompelutilaisuus järjestetään humanistiklusterissa laskiaista edeltävänä viikkona ja laskiaistiistaina 8.3. Järjestämme laskiaisriehan Ullanlinnanmäellä sekä osallistumme Humanisticumin järjestämiin laskiaisjuhliin Uudella ylioppilastalolla. 13.2. järjestettiin Kronoksen ystävänpäivätilaisuus humanistiklusterissa. Kronoksen PreWappu-tapahtuma järjestetään 28.4. Alina-salissa. Maaliskuun lopulla järjestetään arkeologian ainejärjestön, Fibulan ja ruotsinkielisten historia-aineiden ainejärjestön Historicuksen kanssa yhteinen illanvietto. Historicuksen kanssa jatkamme yhteistyötä myös Ahvenanmaa-aiheiset juhlat 30.3. Sekä Fibulan ja Historicuksen kanssa jatkamme yhteistyötä myös syksyllä, joskin tarkempaa ohjelmaa ei olla vielä päätetty.

Huhtikuussa ennen vappua järjestetään yhteistyössä muiden historia-aineiden ainejärjestöjen (Eidos, Taso, Polho ja Historicus) kanssa käänteissuunnistus. Kesällä olisi myös tarkoitus järjestää ainakin kevätpiknik, mutta myös muutakin juhlatoimintaa.

Syksyn ohjelmistoon kuuluu ensimmäisinä perinteinen viini-ilta sekä peli-ilta, joissa vanhemmat opiskelijat pääsevät ensimmäistä kertaa tutustumaan uusiin fukseihin. Fuksien kaupunkisuunnistuksen sekä fuksiaisten jatkot tulevat myös olemaan juhlatoimintavastaavien vastuulla. Suunnistuksissa tehdään yhteistyötä Tason, Polhon, Eidoksen ja Historicuksen kanssa. Lokakuun lopuilla pidetään Halloween-iltamat. Osallistumme myös itsenäisyyspäivän soihtukulkueeseen.

Juhlatapahtumavastaavat tulevat vuoden aikana tekemään paljon yhteistyötä Kronoksen muiden hallituksen jäsenten ja virkailijoiden kanssa. Tapahtumavastaavat järjestävät kaikkien sitsien ja myös muiden tapahtumien jatkotilaisuudet, esimerkiksi syksyllä opintovastaavien järjestämän opiskelijaseminaarin jatkot. Lisäksi opintovastaavien kanssa järjestetään maalis-huhtikuussa akateeminen keskusteluilta. Vuoden lopuilla järjestämme ympäristöystävällisyyden merkeissä eko-illan yhdessä Kronoksen ympäristövastaavan kanssa Uuden ylioppilastalon humanistiklusterissa. Syys-lokakuun aikana järjestetään Mannerheim-salissa fuksisitsejä edeltävät laulu- ja tanssiharjoitukset yhdessä liikuntavastaavan kanssa.

Lisäksi tapahtumavastaavat osallistuvat Humanisticumin järjestämään tapahtumavastaavatoimikuntaan ja pyrkivät sieltä aktiivisesti etsimään uusia yhteistyökumppaneita.

Juhlatoimintavastaavat
Tero Juutilainen & Marianna Salonen

## Kronikka

Kronikka on palkittu ja laajalti tunnettu historianopiskelijoiden oma lehti, joka ilmestyy neljä kertaa vuodessa. Lehti on vuodesta 1974 asti ilmestynyt historianopiskelijoiden äänenkannattaja, jonka sisältö on hallituksesta riippumaton. Kronikassa käsitellään historian opiskelijalle tärkeitä aiheita, työelämän ajankohtaisia asioita sekä historiaa, kulttuuria ja opiskelijaelämää. Lisäksi yhteistyössä tuutoreiden kanssa toimitetaan fukseille suunnattu erikoisnumero Fuksikronikka.

Tämän vuoden teemaksi on erityisesti valittu ajankohtaisuus: julkaisu pyrkii havainnoimaan etenkin laitosuudistusten vaikutusta opiskelijoiden arkeen. Myös yhteistoiminta toisten ainejärjestöjen kanssa ja muut kuin historianopiskelijoiden näkökulmat ovat olennainen osa Kronikkaa; se pyrkii peilaamaan ympäristöään, kuitenkin oman historiallisen näkökulman säilyttäen. Lehteä tekemässä on laaja toimituskunta, johon voi liittyä vapaasti. Tänä vuonna tarkoituksena on aktivoida etenkin uudet opiskelijat osallistumaan toimitus- ja taittotyöhön. Numerot ilmestyvät maaliskuussa, toukokuussa, fuksikronikka elokuussa, lokakuussa ja joulukuussa.

Lehteä painaa vuonna 2011 jälleen Yliopistopaino, jonka painojälkeen ja ympäristöystävällisyyteen ollaan oltu jo pitkään tyytyväisiä. HYY:n lehtituen lisäksi Kronikka hankkii aktiivisesti mainostajia painatuskulujen kattamiseksi.

Päätoimittajat
Kaisa Autere ja Henri Hannula

## Kulttuuri

Kronoksen kulttuuritoiminnan tarkoitus on tarjota järjestön jäsenille monipuolisia kulttuurialan elämyksiä, niin ekskursioiden kuin oman kulttuurituotannonkin puolesta. Tänä vuonna järjestömme kulttuuritoiminta jatkuu entiseen tapaan aktiivisena, eli järjestämme jonkinlaisen kulttuuritapahtuman vuoden jokaiselle kuukaudelle. Kulttuurivastaava järjestää vuoden aikana käyntejä erilaisiin kulttuuritapahtumiin sekä organisoi Kronokselle omaa toimintaa esimerkiksi leffailtojen ja näytelmien muodossa. Näytelmien suunnittelussa ja järjestelyissä auttaa entiseen tapaan näytelmätoimikunta.

Uusi vuosi aloitetaan keräämällä Kronoksen jäseniltä ehdotuksia ja toiveita vuoden kulttuuritapahtumista. Keväällä on tarkoitus järjestää leffailtoja: ensimmäisen vuorossa on Disney-leffailta. Musiikillisesta kulttuurista vastaa Helsingin kaupunginorkesterin konsertit. Musiikilliseen kulttuuriohjelmaan kuuluu myös vierailu jonkin suomalaisen artistin keikalle. Syksyllä käydään mm. oopperassa ja osallistutaan Humanisticum ry:n kulttuuriviikoille omalla laadukkaalla ohjelmistollamme. Uutta kulttuuritoimintaa vuodelle 2011 tarjoaa Heimola Storyn, Kronoksen 1980-luvulla tekemän elokuvan, jatko-osan Topelia Storyn kuvaaminen näytelmätoimikunnan kanssa.

Kulttuurivastaava
Kaisa Sarkkinen

## Liikunta

Kronoksen liikuntavuoden 2011 tavoitteena on yhteistyö muiden tapahtumasektorin alojen kanssa, sekä osallistumiskynnyksen madaltaminen ja varsinkin naisopiskelijoiden saaminen mukaan Kronos-liikuntaan. Liikuntatoiminnan kehittämistä varten elvytetään liikuntatoimikunta, jotta saadaan paremmin esiin jäsenistön toiveet liikunnan suhteen. Yhteistyötä liikunnan saralla tehdään muiden historia-alan ainejärjestöjen kanssa, laitoksen henkilökunnan kanssa perinteisen syksyn jalkapallo-ottelun merkeissä ja SUB ry:n kanssa yhdessä järjestettävällä palloiluvuorolla.

Palloiluvuorolla pelataan perjantaisin erilaisia palloilulajeja kuten futsalia, sählyä ja koripalloa, osallistujien toiveiden mukaan. Tänä vuonna palloiluvuoro muuntuu joillain kerroilla tanssi- tai pilatesvuoroksi, minkä tarkoituksena on tarjota liikuntamahdollisuus myös pallopeleistä kiinnostumattomille. Menestyksekäs jalkapallojoukkueemme Kroonikot osallistuu perinteiseen tapaan vuoden aikana kaikkiin futsal- ja jalkapallosarjoihin. Syksyllä Kronos osallistuu myös salibandysarjaan.

Talven aikana järjestetään kaksi luistelutapahtumaa, joista toinen yhdessä poliittisen historian ja talous- ja sosiaalihistorian opiskelijoiden kanssa. Muita talven ulkoilma-aktiviteetteja ovat lumifutis ja laskiaisen mäkihyppykilpailu sekä osallistuminen Ullanlinnan mäenlaskukilpailuun. Talven aikana perustetaan myös lenkkikerho, jonka tavoitteena on juoksutapahtuma – joko Kronoksen oma tai yleinen – myöhemmin keväällä. Lenkkikerhoon yhdistetään kuntosalipiiri. Kevään muita aktiviteetteja ovat ekskursiot seinäkiipeilemään, hot-joogaan sekä pyöräretkelle.

Kesällä pelataan perinteiseen tapaan ultimatea, jonka yhteydessä voidaan pelailla kevyempiäkin pelejä kuten mölkkyä sekä rantalentopalloa. Kesällä toteutetaan myös lavatanssiekskursio Joutsaan. Syksyn tullessa liikuntarintamalla lähdetään vaeltamaan Nuuksioon, tutustutaan curlingiin ja keilataan. Syyskuussa uudet fuksit pääsevät tutustumaan toisiinsa ja Kronoksen liikuntatoimintaan piknik-liikuntapäivänä sekä pelaamalla megazonea.

Kronos kannustaa vuoden aikana suosikkejaan useissa kisakatsomoissa ja penkkiurheiluilloissa, joita järjestetään yhdessä muun tapahtumasektorin kanssa.

Liikuntavastaava
Anna Hyödynmaa

## Opintoasiat

Kronoksen opintoasioita hoitaa entiseen tapaan kaksi opintovastaavaa. Tarkoituksena on järjestää opiskelijoille erilaisia opintoihin ja koulutuspolitiikkaan liittyviä tapahtumia, sekä informoida meneillä olevista opintouudistuksista ja tapahtumista, kuten hallintovaaleista. Vuoden merkittävimmäksi aiheeksi muodostuu meneillään olevasta opintokokonaisuusuudistuksesta tiedottaminen ja opiskelijoiden toiveiden esilletuominen. Tämä edellyttää tiivistä yhteydenpitoa laitosneuvostoon, Humanisticum ry:n opintovastaaviin ja historia-aineiden opintoasiaintoimikuntaan.

Laitoksen henkilökunnan ja opiskelijoiden välisten suhteiden vaaliminen tulee olemaan myös tärkeä teema. Tähän panostetaan edellisvuoden tapaan hissakahveilla, joissa opiskelijat ja henkilökunta voivat käydä rentoa keskustelua historiasta, opinnoista ja toiveistaan kahvikupillisen ääressä. Hissakahveja järjestetään kuukausittain. Laitoksen taloudellisen tilanteen vuoksi tuntiopetusta on jouduttu karsimaan, joten Kronos paikkaa vajetta tukemalla opintopiiritoimintaa. Opintovastaavat keräävät opiskelijoille infopaketin tai pitävät infotilaisuuden, jossa kerrotaan miten opintopiirin voi perustaa. Opintopiireissä tehdään myös yhteistyötä jatko-opiskelijoiden kanssa.

Vuoden alussa järjestetään opettajiksi haluaville tiedotustilaisuus opettajan pedagogisista opinnoista. Keväällä järjestetään myös sivuaineinfo, jossa opiskelijoille kerrotaan eri sivuainevaihtoehdoista. Syksyllä järjestetään toinen sivuaineinfo erityisesti uusille opiskelijoille. Syksyllä yksi suurimmista tapahtumista tulee olemaan opiskelijaseminaari, jossa opiskelijat pääsevät kertomaan omista tutkimusalueistaan. Seminaariin kutsutaan puhumaan opiskelijoita niin pääkaupungista kuin muualtakin Suomesta.

Vuoden aikana panostetaan Hops-ohjauksen kehittämiseen. Tähän kehittämistyöhön halutaan erityisesti hyödyntää opiskelijoilta kerättävää palautetta. Vuoden 2010 fukseille järjestetään kysely opintojen edistymisestä, kurssien sisällöllisistä toiveista sekä muista opintoihin liittyvistä mietteistä. Opiskelijoiden toiveita kerätään myös kurssipalautteiden ja opiskelijahuoneeseen sijoitettavan opintotoive-vihkon avulla. Vuoden aikana tehdään yhteistyötä työelämävastaavien kanssa mm. työharjoitteluoppaan muodossa.

Opintovastaavat

Kaisa Sarkkinen ja Toni Piipponen

## Sitsit

Vuonna 2011 Kronos järjestää aiempien vuosien tapaan useita erilaisia sitsejä. Kevätkaudella ohjelmistossa on ensimmäisenä 15.2. järjestettävät yhteissitsit Resonanssin kanssa Alina-salissa. 4.3. järjestetään Pohjanhovissa historiasitsit yhdessä Historicuksen, Polhon, Eidoksen ja Tason kanssa. Näille sitseille kutsutaan myös muiden kaupunkien historia-aineiden ainejärjestöjen edustajia ja odotettavissa onkin suuret juhlat. Myöhemmin keväällä 3.5. järjestetään Alina-salissa myös perinteeksi muodostuneet kevätsitsit yhteisvoimin Historicuksen kanssa.

Syksyllä järjestetään uusia fukseja silmälläpitäen fuksisitsit, joilla syksyn uudet opiskelijat tutustutetaan Kronoksen pöytäjuhlakulttuuriin. Nämäkin sitsit järjestetään yhdessä Historicuksen kanssa. Fuksisitsejä ennen järjestetään myös lauluilta, jossa fukseille opetetaan sitsilauluja.

Sitsivastaava
Annaleena Keso

## Suhteet

Koska Helsingin yliopistossa historianopiskelu on hajautunut eri ainejärjestöihin ja jopa eri tiedekuntiin, on Kronoksen nähtävä paljon vaivaa jo pelkästään yhteydenpitämisessä muiden oman yliopiston ainejärjestöjen kanssa. Tärkeimmät ystävämme ja yhteistyökumppanimme ovat ruotsinkielinen sisaremme Historicus, valtiotieteellisen tiedekunnan historiajärjestöt Polho ja Taso, International Students of History Associationin (ISHA) Helsingin osasto sekä tiedekuntajärjestömme Humanisticum. Kaikkien näiden järjestöjen kanssa Kronos on pitänyt jo pitkään tiiviisti yhteyttä, lisäksi yhteyksiä on vaalittu myös länsirannikon suuntaan, eli Turun historianopiskelijoiden ainejärjestöön Kritiikki ry:een. Tänä vuonna lisäämme yhteistyötä taidehistorian ainejärjestön Eidoksen ja arkeologian ainejärjestön Fibulan kanssa.

Konkreettinen suhdetoiminta kattaa monenlaisia tapahtumia, pääasiassa erilaisia juhlia. Keväällä järjestetään esimerkiksi Ålands demilitarisering 90 år- ja Vanhan- ja Uuden Suomen yhdistymisjuhlat yhteistyössä Historicuksen kanssa. Yhteistyössä Historicuksen, Polhon, Tason ja ISHAn kanssa järjestetään tietysti myös perinteiset suunnistukset, käänteissuunnistus keväällä ja kaupunkisuunnistus uusille opiskelijoille syksyllä.

Tänä vuonna tiivistetään myös eri ainejärjestöjen opiskeluun liittyvää yhteistyötä erilaisten opintoretkien kautta. Tarkoitus on jakaa informaatiota myös muiden ainejärjestöjen opiskelijoita kiinnostavista tapahtumista ainejärjestöjen sähköpostilistoille. Yhteistyöllä varmistetaan, ettei ainoastaan Kronoksen hallitus ja virkailijakunta, vaan myös muut Kronoksen jäsenet saavat muodostettua henkilökohtaisia yhteyksiä muiden ainejärjestöjen opiskelijoiden kanssa.

Suhdevastaava
Tiia Niemelä

## Talous

Vuonna 2011 Kronos ry pyrkii vastuulliseen ja suunnitelmalliseen taloudenhoitoon. Huolellisella taloudenhoidolla tähtäämme paitsi aikaisempien vuosien kaltaisen monipuolisen ja virkeän toiminnan ylläpitämiseen myös toimintakenttämme kehittämiseen entistäkin kattavammaksi. Taloudenpidon seuraamista helpottamaan on luotu Excel-pohjainen budjetointiapuväline. Kronos ry:n toiminta lepää edelleen pitkälti Helsingin yliopiston ylioppilaskunnan myöntämän toiminta-avustuksen varassa. Avustus on elinarvoisen tärkeä paitsi toimintamme ylläpitämiselle myös sen pitkäjänteisemmälle suunnittelulle.

Oma varainhankinta on osa Kronos ry:n toimintaa ja tuo ainejärjestöllemme esimerkiksi astiavuokrauksen sekä haalarimerkki- ja laulukirjamyynnin muodossa tärkeitä lisätuloja tasaisesti läpi vuoden. Omasta varainhankinnasta saadut ylimääräiset tulot eivät kuitenkaan yksinään riitä takaamaan ainejärjestömme eloisan toiminnan jatkumista, saati sitten sen suunnitelmallista kehittämistä. Kannunvalajien astiavuokrauksen organisoituessa ja täten kilpailun koventuessa on myös todennäköistä, että astiavuokrauksesta saamamme tulot eivät kehity yhtä positiivisesti kuin aikaisempina vuosina.

Vuonna 2011 Kronos ry pyrkii vetämään aktiivisesti mukaan toimintaansa entistäkin suuremman osan jäsenistöään. Suunnitelmallisella taloudenhoidolla on iso rooli tämän tavoitteen saavuttamisessa. Taloudenhoito heijastaakin ainejärjestömme runsasta toimintaa, ja juuri toiminnan monipuolisuuden kautta voimme varmistaa, että jokaiselle jäsenelle löytyy järjestöstämme mielenkiintoista tekemistä. Tänä vuonna tarkoituksena on tukea monipuolisesti jo entisestään vilkkaan juhlatoiminnan lisäksi myös sekä kulttuuri- että urheilutoimintaa. Erityisinä kehittämisen kohteina ovat pullakerho ja pelikerho, sekä näytelmätoimikunta. Lisäksi historiatoimikunnan toimintaa tuetaan rahallisesti. Toiminnan monipuolistamisen lisäksi Kronos ry tähtää myös opiskelijoiden viihtyvyyden parantamiseen budjetoimalla rahaa järjestötilojen ja opiskelijahuoneen, kuten vaatenaulakon ja tuolin, hankintoihin. Aikaisempien vuosien tapaan Kronos ry tukee myös Kronikka-lehden julkaisemista.

Taloudenhoitaja
Jenni Jussila

## Tiedotus

Kronoksen tärkeimmät tiedotuskanavat ovat sähköpostilistat ja nettisivut, joiden kautta jäsenistö tavoitetaan kattavasti. Lisäksi opiskelijainhuoneen ilmoitustaulu toimii perinteisempänä tiedotusvälineenä. Myös Facebook on kasvattanut merkitystään varsinkin tapahtumista tiedottamisen osalta ja monet tapahtumat mainostetaan myös Kronoksen oman Facebook-ryhmän kautta.

Tulevan vuoden aikana tiedotusta sähköpostilistojen ja nettisivujen kautta kehitetään edelleen. Uusia sähköpostilistoja luodaan tarpeen mukaan. Jo käytössä olevia listoja, kuten yleistä tiedotuslistaa kronos-infoa, hallituksen, toimikuntien sekä kerhojen listoja ylläpidetään tarpeen mukaan. Sähköpostilistojen tiedotusta on tarkoitus kehittää ytimekkäämmäksi ja kronoslaisten tarpeita paremmin palvelevaksi; listoilla pyritään vähentämään roskapostia ja muita asiattomia viestejä. Sähköpostilistojen suurten viestimäärien vuoksi pyrimme muodostamaan järjestömme jäsenille RSS-syötteen Webmail-palvelun sivuvalikkoon, jolloin Kronoksen tarve lähettää omia sähkopostiviestejä pienenee. Palvelusta olisi luultavasti hyötyä myös muille HYY:n järjestöille.

Kronoksen internet-sivut jatkavat blogipohjalla, johon on helppo lisätä uusia alueita tarpeen mukaan. Näin niiden merkitys relevanttina ja tärkeänä tiedotuskanavana säilyy jatkossakin. Sivuja uudistettaessa kiinnitetään erityistä huomiota selkeyteen ja johdonmukaiseen rakenteeseen; kaiken tiedon tulee olla helposti saatavilla. Nettisivuille laitetaan tietoa, josta kronoslaisille on hyötyä päivittäin, esimerkiksi opiskeluun liittyviä asioita ja ohjeita. Tarkoitus on, että jokainen toimihenkilö pitää omaan toimialaan liittyvää tietoa ajan tasalla ja päivittää sitä tarpeen mukaan.

Tiedottaja

Alex Kransman

## Tilat

Kronoksen tilavastaavan tehtävänä on huolehtia Uuden ylioppilastalon 5. kerroksen humanistiklusterin käytöstä ja Unioninkatu 38 historianopiskelijoiden opiskelijahuoneen kunnossapidosta. Kronos ry osallistuu Humanistiklusterin tilankäytöstä päättävän tilakonklaavin toimintaan. Tilavastaava tekee yhteistyötä muiden humanististen opiskelijajärjestöjen edustajien kanssa klusterin käyttöä koskevissa kysymyksissä. Kronos on sitoutunut humanistiklusterin tilojen vastuulliseen käyttöön ja olemme mukana kehittämässä siivouskäytäntöjä. Humanistiklusterin potentiaalia tullaan hyödyntämään vuoden 2011 aikana entistä paremmin, esimerkiksi järjestämällä kuukausittain oppiainerajoja ylittäviä tilaisuuksia, jossa opiskelijoilla on mahdollisuus tutustua muiden ainejärjestöjen opiskelijoihin. Humanistiklusterin identiteettiä kaikille humanisteille yhteisenä olohuoneena vahvistetaan tilavastaavien tiiviillä yhteydenpidolla.

Vuoden 2011 kesällä Uuden ylioppilastalon 5. kerros remontoidaan. Humanisticumin koordinoima tila-aktiivien ryhmä osallistuu tilakonklaavin ohella remontin ideointiin ja tilojen viihtyvyyden ja käytettävyyden parantamiseen. Kronos ry:n tilavastaava tiedottaa jäsenistöllemme tilojenkäyttöön liittyvistä oikeuksista ja velvollisuuksista. Hän toimii yhteistyössä Kronos ry:n juhlatoimintavastaavien kanssa, suunnitellen humanistiklusterissa pidettävien tapahtumien toteutusta. Tavoitteena on luoda jäsenistömme keskuuteen yhteisvastuullinen tilojen käyttökulttuuri selkeän tiedottamisen ja Humanisticumin järjestämän koulutuksen avulla.

Tilavastaavalla on myös vastuullaan historianopiskelijoiden opiskelijahuoneen siisteys ja toimivuus. Vuoden 2011 aikana opiskelijahuoneeseen laaditaan uudet kierrätysohjeet, sekä hankkimaan toimiva säilytysratkaisu vaatteille. Opiskelijahuoneen merkitys kaikille opiskelijoille avoimena olohuoneena on suuri.

Tilavastaava
Jade Aumasto

## Tuotteet

Tuotevastaavan tehtävänä on vastata Kronos ry:n tuotteiden eli haalarimerkkien ja kirjojen eli laulukirjan ja historiikin myynnistä. Tehtäviin kuuluu tuotteiden inventointi, myynnin järjestäminen ja tarvittaessa uusien tuotteiden tilaaminen.

Tänä vuonna järjestetään tuotteiden myynti aikaisempaa paremmaksi ja selkeämmäksi. Tavoitteena on yksinkertaistaa myyntiä siten, että tuotteet ovat aina samassa paikassa ja kun niitä myydään erilaisissa tilaisuuksissa, kirjataan myydyt tuotteet aina samalla tavoin, jotta tilittäminen on helpompaa.

Tuotevastaava
Elina Maaniitty

## Tuutorointi

Tuutorointi tulee tänäkin vuonna olemaan keskeinen osa Kronoksen toimintaa, jonka tavoitteena on saattaa Kronoksen uudet opiskelijat osaksi opiskelijayhteisöä. Tärkeimpänä tehtävänä on opastaa uudet opiskelijat uurastuksensa alkuun, jotta yliopiston tutkintorakenteet sekä muut opinnoille keskeiset asiat tehdään tutuiksi ja mahdollistetaan opiskelun sujuva aloittaminen. Tuutorit toimivat myös henkilökunnan tukena selventämällä uusille opiskelijoille annettua valtavaa tietomäärää HOPS:in sekä muiden asioiden saralta. Lisäksi kaikille uusille opiskelijoille tarjotaan mahdollisuus osallistua Kronoksen toimintaan. Tuutoroinnista vastaa Kronoksessa erillinen tuutorvastaava, joka toimii myös tuutorina tiedonkulun helpottamiseksi.

Tuutortoiminta lähtee liikkeelle helmikuussa tuutorvalintojen julkaistamisen jälkeen. Uusia opiskelijoita opastamaan valitaan kahdeksan tuutoria, jotka toimivat pareina. Kevät uppoaakin tämän jälkeen lukuisiin koulutuksiin. Lisäksi tuutorit osallistuvat HYYn tarjoamiin vapaaehtoisiin koulutustilaisuuksiin ja suunnittelevat valmiiksi syksyn ohjelman. Kesän lopusta tuutorit toteuttavat yhteistyössä Kronikan toimituskunnan kanssa uusille opiskelijoille lähetettävän Fuksikronikan.

Orientoivat viikot pyritään viime vuoden palautteen johdosta keventämään siten, että tapahtumia jaetaan laajemmalle aikavälille. Tästäkin huolimatta orientoivien viikkojen aikataulu tulee olemaan tiivis; siihen sisältyvät niin perinteiset urheilupäivät kuin peli- ja saunaillatkin. Uudet opiskelijat pääsevät tutustumaan myös muihin historia-aineiden ainejärjestöihin historiasuunnistuksessa sekä omiin ainejärjestöläisiin Kronoksen omissa fuksiaisissa Suomenlinnassa.

Uusille opiskelijoille ei myöskään unohdeta esitellä laajempaa kuvaa opiskelijayhteisöstä. Kronos osallistuu tänäkin vuonna Humanisticum ry:n järjestämään koko tiedekunnan yhteiseen fuksitapahtumaan, jossa tuutorit tutustuttavat uudet opiskelijat muille humanistiopiskelijoille. Tuutorit esittelevät myös uudet tulokkaat HYY:lle viemällä heidät kiertämään ylioppilaskunnan tiloja sekä muihin HYY:n fuksitapahtumiin. Henkilökuntaan sekä omien oppiaineiden toimintaan tutustutaan virallisten yhteyksien lisäksi myös hiukan epävirallisimmissa oppiaineen syysjuhlissa.

Tuutorryhmät jatkavat tapaamisia syksyn mittaan varsinaisten orientoivien viikkojen jälkeen, ja vuoden lopulla kerätään uusilta opiskelijoilta palautetta, jonka pohjalta voidaan kehittää toimintaa yhä pidemmälle. Uusia opiskelijoita myös rohkaistaan mukaan ainejärjestötoimintaa sekä antamalla myös heille itselleen vastuuta. Fuksit järjestävät itse haalareidensa tilauksen ja Kronoksen pikkujoulut järjestyvät vanhempien toimijoiden pienellä avustuksella. Tuutortoiminnassa painotetaan myös aikaisempaa enemmän yhteistyötä muiden hallituslaisten kanssa, erityisesti opintovastaavien sekä työelämätoiminnan kanssa.

Tuutorvastaava
Joonas Nivala

## Työelämä

Kronoksen työelämävastaavan virka on ollut viime vuosina yksi nopeiten kehittyneimmistä viroista. Tänä vuonna toimialaa hoitaa kaksi henkilöä, toinen hallituksen jäsenenä ja toinen virkailijajäsenenä, mikä kertoo työmäärän kasvusta sekä viran näkemisenä tärkeänä jäsenistön kannalta. Tulevan vuoden tärkeimpänä tehtävänä onkin jatkaa toimialan kehittämistä sekä luoda jatkuvuutta hyväksi koetuille toimintamalleille.

Vierailut erilaisiin yrityksiin ja yhteisöihin on koettu hyvänä keinona saada tietoa uramahdollisuuksista niin opintojen aikana kuin niiden jälkeenkin. Vierailuja tullaan jatkamaan edelleen ja niiden määrää tullaan kasvattamaan. Kevään vierailukohteiksi on valittu eduskunta, Helsingin kaupunginmuseo sekä tutustuminen toimittajan ja tutkijan työhön. Syksyllä vierailemme kustantamossa, yliopiston opiskelijapalveluissa sekä käymme koululla kuulemassa opettajanammatista. Ideana on valita kohteita monipuolisesti kronoslaisten esittämiä toiveita kuunnellen. Nyt valituista vierailuista jäsenistön toiveita ovat olleet eduskunta ja museo.

Vierailujen lisäksi myös Kronoksen yhteistyötä Akavan Erityisalojen (AE) kanssa tullaan jatkamaan. Helmi-maaliskuun vaihteessa järjestetään hyvän työhakemuksen ja CV:n laadintaa koskeva luento ja syksyllä puolestaan erityisesti fukseille suunnattu info-tilaisuus ammattijärjestöistä ja niihin kuulumisesta.

Aivan uutena osa-alueena on maisterivaiheen harjoituspaikkojen etsintä. Ideana on luoda entistä aktiivisemmin kontakteja työantajiin ja samalla markkinoida historianopiskelijoiden osaamista. Harjoituspaikkojen etsintä tapahtuu yhteistyössä Kronoksen opintovastaavien ja oppiaineen henkilökunnan kanssa. Tulevana toimikautena onkin tarkoitus lisätä yhteistyötä eri hallitusvirkojen välillä sekä laitoksemme ja historian oppiaineen kanssa.

Työelämä- ja AE-vastaava
Saana Palamaa

Työelämä- ja AE-virkailija
Jarna Hietanen

## Ympäristö

Kronos ry on sitoutunut toiminnassaan noudattamaan HYY:n ympäristöohjelman 2011-2015 näkökohtia. Kronos ry:llä on ympäristösuunnitelma vuodelta 2007, joka päivitetään HYY:n ympäristöohjelman mukaiseksi. Huomioon otetaan myös järjestön muuttuneet tilajärjestelyt – eli kuuluminen vuonna 2010 muodostettuun humanistiklusteriin.

Kronos ry:n ympäristövastaava osallistuu HYY:n ympäristövaliokunnan toimintaan ja tiedottaa siitä järjestömme hallitukselle ja jäsenistölle. Lisäksi tehdään yhteistyötä muiden järjestöjen tila-, tapahtuma-, juhla - ja ympäristövastaavien kanssa humanistiklusterin käyttöön ja sen ympäristöystävällisyyteen liittyvissä asioissa. Humanistiklusterin tiloissa on jätteiden kierrätysjärjestelmä, jonka käyttöön päästään perehtymään Humanisticumin järjestämässä tilakäyttökoulutuksessa 3.2.2011. Humanistiklusterin siivousohjeet uudistetaan ympäristönäkökulma huomioiden. Pesuainehankinnoissa Kronos ry suosii ympäristömerkittyjä tuotteita.

Ympäristövastaava toimii yhteistyössä muiden hallituksemme vastaavien kanssa, jotta ympäristöasiat saadaan nostettua esiin kaikessa järjestön toiminnassa. Esimerkiksi suositaan juhlissa ja tarjoiluissa luomua ja reilun kaupan tuotteita, käytetään omissa tapahtumissa omaa astiastoa kertakäyttöastioiden sijaan ja edistää hyötyliikuntaa tiedottamalla jäsenistölle kevyen liikenteen mahdollisuuksista ja eduista pääkaupunkiseudulla.

Ympäristöystävällisinä tapahtumina järjestetään pyöräretki läheisille ulkoilualueille ja ekologinen viini-ilta, jossa nautitaan luomuviineistä ja luonto-aiheisista tietovisoista.

Ympäristövastaava
Jade Aumasto

## Vuosijuhlat

Tänä vuonna Kronos täyttää 66 vuotta ja niitä juhlistetaan joulukuun alussa vuosijuhlilla. Vuosijuhlista ovat vastuussa vuosijuhlamestarit sekä toimikunta, joka on avoin kaikille halukkaille. Suunnittelua on luvassa paljon ja se aloitetaan heti kevään korvilla, vaikka varsinaiset järjestelyt alkavatkin syksyn saapuessa. Juhlat tulevat olemaan pienemmät kuin viime vuoden puolipyöreät, mutta tämä ei näy kuitenkaan niiden sisällössä: noin 120 juhlijaa pääsee nauttimaan arvokkaasta juhlatunnelmasta. Juhliin kutsutaan järjestön nykyisten jäsenten lisäksi myös oppiaineryhmän henkilökunta sekä Kronoksen aktiiveja vuosien varrelta. Myös ystävyysjärjestöjen ja -yhdistysten jäsenet ovat tervetulleita.

Juhlat järjestetään akateemisten pöytäjuhlien hengessä ja niiden jälkeen järjestetään tanssiaiset. Juhlat päättyvät rentoihin jatkoihin Uuden ylioppilastalon Alina-saliin, josta juhlaväki voi halutessaan suunnata saunomaan alasaunalle sekä silliaamiaisille kerhotilan puolelle. Vuosijuhlia varten ideoidaan myös haalarimerkki.

Vuosijuhlavastaavat
Jarna Hietanen & Joonas Nivala